62021CJ0542
PRESUDA SUDA (osmo vijeće)
20. listopada 2022. (
*1
)
„Zahtjev za prethodnu odluku – Carinska unija – Zajednička carinska tarifa – Kombinirana nomenklatura – Tarifno razvrstavanje – Tarifni broj 8517 – Tarifni podbrojevi 85177011 i 85177019 – Antene za usmjerivače (routere)”
U predmetu C‑542/21,
povodom zahtjeva za prethodnu odluku na temelju članka 267. UFEU‑a, koji je uputila Augstākā tiesa (Senāts) (Vrhovni sud, Latvija), odlukom od 26. kolovoza 2021., koju je Sud zaprimio 30. kolovoza 2021., u postupku
„Mikrotīkls” SIA
protiv
Valsts ieņēmumu dienests,
SUD (osmo vijeće),
u sastavu: N. Piçarra (izvjestitelj), u svojstvu predsjednika vijeća, N. Jääskinen i M. Gavalec, suci,
nezavisna odvjetnica: T. Ćapeta,
tajnik: A. Calot Escobar,
uzimajući u obzir pisani dio postupka,
uzimajući u obzir očitovanja koja su podnijeli:
–
za latvijsku vladu, J. Davidoviča i K. Pommere, u svojstvu agenata,
–
za Europsku komisiju, L. Ozola i M. Salyková, u svojstvu agenata,
odlučivši, nakon što je saslušao nezavisnog odvjetnika, da u predmetu odluči bez mišljenja,
donosi sljedeću
Presudu
1
Zahtjev za prethodnu odluku odnosi se na tumačenje tarifnog podbroja 85177011 kombinirane nomenklature (u daljnjem tekstu: KN) iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL 1987., L 256, str. 1.) (SL, posebno izdanje na hrvatskom jeziku, poglavlje 2., svezak 12., str. 3.) – kako je izmijenjena Uredbom Vijeća (EZ) br. 254/2000 od 31. siječnja 2000. (SL 2000., L 28, str. 16.) (SL, posebno izdanje na hrvatskom jeziku, poglavlje 2., svezak 2., str. 216.) (u daljnjem tekstu: Uredba br. 2658/87) – kako je taj prilog izmijenjen Provedbenom uredbom Komisije (EU) br. 927/2012 od 9. listopada 2012. (SL 2012., L 304, str. 1.) (SL, posebno izdanje na hrvatskom jeziku, poglavlje 2., svezak 23., str. 3.) i Provedbenom uredbom Komisije (EU) br. 1001/2013 od 4. listopada 2013. (SL 2013., L 290, str. 1. i ispravak SL 2014., L 100, str. 13.) (u daljnjem tekstu: Prilog I.).
2
Zahtjev je upućen u okviru spora između društva „Mikrotīkls” SIA i Valsts ieņēmumu dienests (Porezna uprava, Latvija, u daljnjem tekstu: porezna uprava) u vezi s tarifnim razvrstavanjem robe opisane kao antene za usmjerivače (routere) u tarifni podbroj 85177019 KN‑a.
Pravni okvir
HS
3
Harmonizirani sustav nazivlja i brojčanog označavanja robe (u daljnjem tekstu: HS) uveden je Međunarodnom konvencijom o Harmoniziranom sustavu nazivlja i brojčanog označavanja robe, sklopljenom u Bruxellesu 14. lipnja 1983., u okviru Svjetske carinske organizacije (WCO), i odobrenom, zajedno s Protokolom o njezinim izmjenama od 24. lipnja 1986., u ime Europske ekonomske zajednice Odlukom Vijeća 87/369/EEZ od 7. travnja 1987. (SL 1987., L 198, str. 1.) (SL, posebno izdanje na hrvatskom jeziku, poglavlje 2., svezak 6., str. 3.). Napomene s objašnjenjem HS‑a izrađene su unutar WCO‑a u skladu s odredbama te konvencije.
4
Na temelju članka 3. stavka 1. točke (a) podtočke 2. Konvencije iz prethodne točke, svaka se ugovorna strana obvezuje primijeniti opća pravila za tumačenje HS‑a kao i sve napomene za odjeljke, poglavlja i podbrojeve i da neće preinačiti opseg odjeljaka, poglavlja, tarifnih brojeva ili podbrojeva.
5
Napomene s objašnjenjem koje se odnose na tarifni broj 8517 HS‑a sadržavaju odjeljak II. koji se odnosi na „ostale aparate za slanje, prijenos ili primanje glasa, slike ili drugih podataka, uključujući aparate za komunikaciju u žičnoj ili bežičnoj mreži (kao što je lokalna mreža ili mreža širokog dosega)”. U točki F tog odjeljka navode se „radiotelegrafski ili radiotelefonski aparati za slanje, prijenos ili primanje”. U točki G navedenog odjeljka navode se „ostali uređaji za komunikaciju” koji se definiraju kao „aparati za komunikaciju u žičnoj ili bežičnoj mreži (kao što je lokalna mreža ili mreža širokog dosega), ili aparati za slanje, prijenos ili primanje glasa ili drugih zvukova, slika ili drugih podataka u takvim mrežama”. „Usmjerivači (routeri)” se izričito spominju u podtočki 3. u sklopu te točke G.
KN
6
Kao što to proizlazi iz članka 1. stavka 1. Uredbe br. 2658/87, KN, koji je utvrdila Europska komisija, uređuje tarifno razvrstavanje robe uvezene u Europsku uniju. KN preuzima prvih šest znamenki brojeva i podbrojeva iz HS‑a, a samo su sedma i osma znamenka dio njegova vlastitog razvrstavanja.
7
Na temelju članka 12. stavka 1. Uredbe br. 2658/87, Komisija svake godine donosi uredbu kojom se reproducira cjelokupna verzija KN‑a, zajedno s carinskim stopama u skladu s člankom 1., kako proizlazi iz mjera koje su usvojili Vijeće Europske unije ili Komisija. Navedena uredba objavljuje se u Službenom listu Europske unije najkasnije do 31. listopada i primjenjuje se od 1. siječnja sljedeće godine.
8
Iz spisa kojim raspolaže Sud proizlazi da su verzije KN‑a koje se primjenjuju na spor iz glavnog postupka one koje proizlaze iz Provedbene uredbe br. 927/2012, kojom je KN izmijenjen s učinkom od 1. siječnja 2013. i Provedbene uredbe br. 1001/2013, kojom je KN izmijenjen s učinkom od 1. siječnja 2014. Međutim, odredbe KN‑a koje su relevantne za glavni postupak zadržale su isti tekst.
9
U skladu s općim pravilima za tumačenje KN‑a koja se nalaze u prvom dijelu odsjeku I. odlomku A Priloga I.:
„Razvrstavanje robe u [KN] uređuju sljedeća načela:
1.
Naslovi odsjeka, poglavlja i potpoglavlja služe samo za lakše snalaženje; za zakonske potrebe, razvrstavanje se vrši na temelju naziva tarifnih brojeva i svih odgovarajućih napomena uz odsjeke i poglavlja, te na temelju sljedećih pravila, pod uvjetom da iz naziva tarifnih brojeva ili napomena ne proizlazi drukčije.
[…]
6.
Za zakonske potrebe, razvrstavanje robe u podbrojeve tarifnog broja vrši se sukladno nazivu tih podbrojeva i svih odgovarajućih napomena za podbrojeve te, mutatis mutandis, u skladu s gore navedenim pravilima, podrazumijevajući da se može uspoređivati samo podbrojeve na istoj razini. U smislu ovog pravila, primjenjuju se i odgovarajuće napomene uz odsjeke i poglavlja, osim ako iz konteksta ne proizlazi drukčije.”
10
Prilog I. sadržava drugi dio pod nazivom „Popis carinskih stopa” u sklopu kojeg se odsjek XVI. naziva „Strojevi i mehanički uređaji, električna oprema; njihovi dijelovi; aparati za snimanje i reprodukciju zvuka; aparati za snimanje i reprodukciju televizijske slike i zvuka, njihovi dijelovi i pribor”. U napomeni 2. točki (b) tog odsjeka navodi se:
„Uzimajući u obzir napomenu 1. uz ovaj odsjek, napomenu 1. uz poglavlje 84. i napomenu 1. uz poglavlje 85., dijelove strojeva […] razvrstava se prema sljedećim pravilima:
[…]
(b)
druge dijelove, prikladne za uporabu samo ili uglavnom za određenu vrstu stroja ili za više strojeva iz istog tarifnog broja […] razvrstava se s tim strojevima […] Međutim, dijelove koji su podjednako prikladni za uporabu uglavnom s robom iz tarifnih brojeva 8517 i 8525 do 8528 razvrstava se u tarifni broj 8517
[…]”
11
Navedeni odsjek sadržava poglavlje 85. naslovljeno „Električni strojevi i oprema te njihovi dijelovi; aparati za snimanje i reprodukciju zvuka, aparati za snimanje i reprodukciju televizijske slike i zvuka, njihovi dijelovi i pribor”. To poglavlje obuhvaća tarifni broj 8517 KN‑a, koji glasi kako slijedi:
Oznaka KN
Naziv
Ugovorena stopa carine (%)
Dodatna mjerna jedinica
8517
Telefonski aparati, uključujući telefone za mobilne radiotelefonske mreže ili druge bežične mreže; ostali aparati za slanje ili primanje glasa, slike ili drugih podataka, uključujući aparate za komunikaciju u žičnoj ili bežičnoj mreži (kao što je lokalna mreža ili mreža širokog dosega), osim predajnika ili prijamnika iz tarifnog broja 8443, 8525, 8527 ili 8528:
[…]
[…]
[…]
[…]
– Ostali aparati za slanje ili primanje glasa, slike ili drugih podataka, uključujući aparate za komunikaciju u žičnoj ili bežičnoj mreži (kao što je lokalna mreža ili mreža širokog dosega)
[…]
[…]
[…]
[…]
8517 62 00
– – Strojevi za prijam, konverziju i slanje ili regeneraciju glasa, slike ili drugih podataka, uključujući aparate za prespajanje i aparate za usmjeravanje
Slobodno
–
8517 69
– – Ostalo
[…]
[…]
[…]
[…]
– – – Prijamni aparati za radiotelefoniju ili radiotelegrafiju
8517 69 31
Prijenosni prijamnici za pozivanje, upozoravanje ili traženje
Slobodno
p/st
8517 69 39
– – – – Ostalo
9,3
p/st
8517 69 90
– – – Ostalo
Slobodno
–
8517 70
– Dijelovi:
– – Antene i antenski reflektori svih vrsta; dijelovi pogodni za uporabu s njima
8517 70 11
– – – Antene za radiotelegrafske ili radiotelefonske aparate
Slobodno
–
[…]
[…]
[…]
[…]
8517 70 19
– – – Ostalo
3,6
–
8517 70 90
– – Ostalo
Slobodno
–
12
Napomene s objašnjenjem KN‑a donosi Komisija na temelju članka 9. stavka 1. točke (a) druge alineje Uredbe br. 2658/87. U glavnom predmetu relevantne su napomene s objašnjenjem objavljene u Službenom listu Europske unije od 6. svibnja 2011. (SL 2011., C 137, str. 1.) koje se odnose na, s jedne strane, podbroj 85176200 KN‑a i koje u drugoj alineji točki 6. navode „usmjerivače (routere)” i, s druge strane, podbrojeve 85176939 i 85176990 KN‑a od kojih svaki sadržava popis radiotelefonskih ili radiotelegrafskih uređaja koji osiguravaju funkcije prijema glasa, slike ili drugih podataka i slanja ili prijenosa glasa, slike ili drugih podataka.
Glavni postupak i prethodno pitanje
13
U razdoblju od 7. siječnja 2013. do 27. listopada 2014., društvo Mikrotīkls prijavilo je da je roba navedena kao „antene za usmjerivače i njihovi dijelovi” u svrhu puštanja u slobodan promet razvrstana u tarifni podbroj 85177011 KN‑a koji se odnosi na „[a]ntene za radiotelegrafske ili radiotelefonske aparate” pri čemu ta roba ne podliježe primjeni uvoznih carina.
14
Porezna je uprava 29. siječnja 2016. odlučila da navedena roba, s obzirom na njezina bitna svojstva i strukturu tarifnog broja 8517 KN‑a, kad je riječ o napomenama s objašnjenjima HS‑a, ne može biti razvrstana u tarifni podbroj 85177011 KN‑a. Prema mišljenju porezne uprave, KN i HS razlikuju, s jedne strane, radiotelefonske ili radiotelegrafske aparate i, s druge strane, usmjerivače (routere), koji čine različite komunikacijske uređaje koji su izrađeni za korištenje u lokalnim mrežama (LAN) i/ili u mrežama širokog dosega (WAN). Posljedično, antene za usmjerivače (routere) i njihove dijelove trebalo bi razvrstati pod tarifni podbroj 85177019 KN‑a kao „ostale” antene i njihove prepoznatljive dijelove koji se koriste zajedno s njima i primijeniti na njih uvoznu carinu po stopi od 3,6 %. Porezna uprava je društvu Mikrotīkls stoga izrekla plaćanje uvoznih carina u iznosu od 22493,03 eura i poreza na dodanu vrijednost (PDV) u iznosu od 4723, 51 euro kao i novčanu kaznu te zatezne kamate.
15
Društvo Mikrotīkls podnijelo je tužbu kojom je tražilo poništenje te odluke a potom i žalbu koju je Administratīvā apgabaltiesa (Okružni upravni sud, Latvija) odbila presudom od 12. veljače 2018. Taj je sud naveo da su carinska tijela drugih država članica također razvrstala antene za usmjerivače (routere) i njihove dijelove u tarifni podbroj 85177019 KN‑a i da njegove napomene s objašnjenjem koje se odnose na tarifne podbrojeve 85176939 i 85176990 potvrđuju da radiotelefonske i radiotelegrafske aparate treba razvrstati u KN kao uređaje različite od usmjerivača (routera).
16
Društvo Mikrotīkls podnijelo je žalbu protiv te presude Augstākā tiesi (Senāts) (Vrhovni sud, Latvija), sudu koji je uputio zahtjev, ističući da su porezna uprava i Administratīvā apgabaltiesa (Okružni upravni sud) povrijedili, među ostalim, napomenu 2. točku (b) odsjeka XVI. Priloga I., podbrojeve 85176200 i 85177011 KN‑a te napomene s objašnjenjem HS‑a i KN‑a koje se odnose na tarifni broj 8517.
17
Sud koji je uputio zahtjev smatra, s jedne strane, da su usmjerivači, poput onih koje je proizvelo društvo Mikrotīkls, razvrstani u tarifni podbroj 85176200 KN‑a kao „usmjerivači (routeri)”. Na temelju napomene 2. točke (b) odsjeka XVI. Priloga I., on postavlja pitanje treba li dijelove uređaja iz tog tarifnog podbroja razvrstati s tim uređajima u isti tarifni podbroj.
18
S druge strane, sud koji je uputio zahtjev ipak pita treba li antene za usmjerivače (routere) razvrstati u tarifni podbroj 85177011 KN‑a kao „antene za radiotelegrafske ili radiotelefonske aparate”, kao što to ističe društvo Mikrotīkls, ili u tarifni podbroj 85177019 KN‑a kao „ostale” antene za uređaje iz tarifnog broja 8517 KN‑a.
19
U tim je okolnostima Augstākā tiesa (Senāts) (Vrhovni sud) odlučila prekinuti postupak i uputiti Sudu sljedeće prethodno pitanje:
„Treba li [KN] tumačiti na način da tarifni podbroj 85177011 […] može uključivati antene za usmjerivače (routere) koji su izrađeni na način da se koriste u lokalnim mrežama (LAN) i/ili mrežama širokog dosega (WAN)?”
O prethodnom pitanju
20
Svojim pitanjem sud koji je uputio zahtjev pita treba li tarifni podbroj 85177011 KN‑a tumačiti na način da obuhvaća antene za usmjerivače (routere) koji su izrađeni za komunikaciju unutar lokalnih mreža (LAN) i/ili mreža širokog dosega (WAN).
21
Najprije valja napomenuti da, kada je Sudu upućen zahtjev za prethodnu odluku u području tarifnog razvrstavanja, njegova se zadaća sastoji u tome da pojasni kriterije čija će primjena omogućiti nacionalnom sudu pravilno razvrstavanje predmetnih proizvoda u KN, a ne u tome da sâm provede to razvrstavanje To razvrstavanje proizlazi isključivo iz činjenične ocjene koju Sud nije dužan provesti u okviru zahtjeva za prethodnu odluku (vidjeti u tom smislu presudu od 18. lipnja 2020., Hydro Energo, C‑340/19, EU:C:2020:488, t. 33. i navedenu sudsku praksu).
22
Također valja pojasniti da se, u skladu s općim pravilom 1. za tumačenje KN‑a, tarifno razvrstavanje robe određuje prema pojmovima iz tarifnih brojeva i napomena uz odsjeke ili poglavlja te nomenklature. U interesu pravne sigurnosti i radi pojednostavljivanja nadzora, odlučujući uvjet za razvrstavanje robe u carinsku tarifu načelno treba tražiti na temelju njezinih osobina i objektivnih svojstava, kako su određeni tekstom tarifnog broja navedene nomenklature i napomenama odsjeka ili poglavlja. Namjena predmetnog proizvoda može biti objektivan kriterij razvrstavanja ako je svojstvena tom proizvodu te se ta svojstvenost procjenjuje na temelju značajki i objektivnih svojstava navedenog proizvoda (vidjeti u tom smislu presudu od 3. lipnja 2021., Flavourstream, C‑822/19, EU:C:2021:444, t. 34. i od 28. listopada 2021., KAHL i Roeper, C‑197/20 i C‑216/20, EU:C:2021:892, t. 31.).
23
Osim toga, Sud je u više navrata presudio da, iako napomene s objašnjenjem HS‑a i KN‑a nemaju obvezujuću snagu, one su važan instrument za osiguranje ujednačene primjene zajedničke carinske tarife i kao takve pružaju valjane elemente za njezino tumačenje (vidjeti u tom smislu presude od 18. lipnja 2020., Hydro Energo, C‑340/19, EU:C:2020:488, t. 36. i od 28. listopada 2021., KAHL i Roeper, C‑197/20 i C‑216/20, EU:C:2021:892, t. 32.). Napomene s objašnjenjem KN‑a, koje ne nadomještaju one HS‑a, moraju se smatrati dopunom potonjih te se moraju zajedno s njima konzultirati (presuda od 13. rujna 2018., Vision Research Europe, C‑372/17, EU:C:2018:708, t. 23. i navedena sudska praksa).
24
Budući da je predmet spora iz glavnog postupka tarifno razvrstavanje predmetne robe u tarifne podbrojeve od šest i osam znamenki tarifnog broja 8517 KN‑a, valja podsjetiti na to da se takvo razvrstavanje, na temelju općeg pravila 6. za tumačenje KN‑a, određuje prema izrazima iz tih podbrojeva i napomena u pogledu podbrojeva pri čemu se, osim ako nije propisano drukčije, također mogu uzeti u obzir napomene iz odgovarajućih odsjeka i poglavlja.
25
Sud koji je uputio zahtjev poziva se na napomenu 2. točku (b) iz odsjeka XVI. Priloga I. za donošenje zaključka da, s obzirom na to da su usmjerivači (routeri) koje proizvodi društvo Mikrotīkls razvrstani u tarifni podbroj 85176200 KN‑a kao „[s]trojevi za prijam, konverziju i slanje ili regeneraciju glasa, slike ili drugih podataka, uključujući aparate za prespajanje i aparate za usmjeravanje”, antene za usmjerivače o kojima je riječ u glavnom postupku treba razvrstati, zajedno s tim usmjerivačima, u taj tarifni podbroj.
26
Iz napomene 2. točke (b) proizlazi da kad su dijelovi predmetnog stroja „prikladn[i] za uporabu samo ili uglavnom za određenu vrstu stroja ili za više strojeva iz istog tarifnog broja” ti se dijelovi načelno razvrstavaju u tarifni broj koji odgovara tim strojevima ili u jedan od brojeva iz navedene napomene (vidjeti u tom smislu presudu od 15. svibnja 2014., Data I/O, C‑297/13, EU:C:2014:331, t. 46.).
27
Međutim, iz tarifnog broja 8517 KN‑a proizlazi da su dijelovi robe iz tog tarifnog broja razvrstani u poseban tarifni podbroj KN‑a odnosno podbroj 851770 koji se odnosi na „dijelove”. Iz toga slijedi da se antene za usmjerivače (routere) ne mogu razvrstati u tarifni podbroj 85176200 KN‑a kojim su oni obuhvaćeni.
28
Budući da te antene nisu izrijekom spomenute ni u jednom tarifnom podbroju od osam znamenki iz tarifnog broja 8517 KN‑a, postavlja se pitanje treba li ih razvrstati pod „antene za radiotelegrafske ili radiotelefonske aparate” u smislu tarifnog podbroja 85177011 KN‑a ili kao „ostale” antene u smislu tarifnog podbroja 85177019 koji je uzgredne prirode.
29
Kako bi se odgovorilo na to pitanje, valja navesti da pojam „antene za radiotelegrafske ili radiotelefonske aparate”, u smislu tarifnog broja 8517 KN‑a, ne obuhvaća „usmjerivače (routere)”. Naime, s jedne strane, ti su uređaji razvrstani, kao što je to navedeno u točki 27. ove presude, u tarifni podbroj 85176200 KN‑a. S druge strane, „prijamni aparati za radiotelefoniju ili radiotelegrafiju” razvrstani su, ovisno o slučaju, u tarifni podbroj 85176931 („prijenosni prijamnici za pozivanje, upozoravanje ili traženje”) ili tarifni podbroj 85176939 („ostalo”) KN‑a, dok su „ostali” uređaji za radiotelefoniju ili radiotelegrafiju, koji među ostalim osiguravaju funkcije slanja ili prijenosa glasa, slika ili drugih podataka, obuhvaćeni tarifnim podbrojem 85176990 KN‑a.
30
Ta su utvrđenja potkrijepljena napomenama s objašnjenjima HS‑a. Naime, napomene s objašnjenjem koje se odnose na tarifni podbroj 85176200 KN‑a u drugoj alineji točki 6. navode „usmjerivače (routere)” dok one koje se odnose na tarifne podbrojeve 85176939 i 85176990 KN‑a sadržavaju popis radiotelegrafskih ili radiotelefonskih aparata koji osiguravaju funkcije primanja glasa, slika ili drugih podataka ili slanja ili prijenosa glasa, slike ili drugih podataka.
31
Jednako tako, odsjek II. napomena s objašnjenjem koje se odnose na tarifni broj 8517 HS‑a u točki F navodi „aparate za slanje, prijenos i primanje za radiotelefoniju i radiotelegrafiju” te u točki G „ostale uređaje za komunikaciju” koji se definiraju kao „uređaji za komunikaciju u žičnoj ili bežičnoj mreži (kao što je lokalna mreža ili mreža širokog dosega) ili slanje, prijenos ili primanje glasova ili drugih zvukova, slika ili drugih podataka u takvim mrežama” od kojih su „usmjerivači (routeri)” izričito navedeni u podtočki 3. te točke G.
32
Budući da se tarifni podbroj 85177011 ne može tumačiti na način da obuhvaća antene za usmjerivače (routere), s obzirom na to da se te antene ne mogu poistovjetiti s „antenama za radiotelegrafske ili radiotelefonske aparate”, preostali tarifni podbroj 85177019 KN‑a treba tumačiti na način da su navedene antene obuhvaćene tim podbrojem.
33
S obzirom na prethodno navedene razloge, na postavljeno pitanje valja odgovoriti tako da tarifni podbroj 85177011 KN‑a treba tumačiti na način da ne obuhvaća antene za usmjerivače (routere) koji su izrađeni za komunikaciju unutar lokalne mreže (LAN) i/ili mreže širokog dosega (WAN).
Troškovi
34
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
Slijedom navedenog, Sud (osmo vijeće) odlučuje:
Tarifni podbroj 85177011 kombinirane nomenklature koji se nalazi u Prilogu I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi – kako je izmijenjena Uredbom Vijeća (EZ) br. 254/2000 od 31. siječnja 2000. – kako je taj prilog izmijenjen Provedbenom uredbom Komisije (EU) br. 927/2012 od 9. listopada 2012. i Provedbenom uredbom Komisije (EU) br. 1001/2013 od 4. listopada 2013.,
treba tumačiti na način da:
taj tarifni broj ne obuhvaća antene za usmjerivače (routere) koji su izrađeni za komunikaciju unutar lokalnih mreža (LAN) i/ili mreža širokog dosega (WAN).
Potpisi
(
*1
)	Jezik postupka: latvijski